VENDIM
Nr. 129, datë 10.2.2026

 AUTORIZIM I NDIHMËS SHTETËRORE “MBËSHTETJE PËR BIZNESET INOVATIVE PËR TË RINJTË NË BASHKINË SHKODËR”

Komisioni i Ndihmës Shtetërore me pjesëmarrjen e:
	- znj. Delina Ibrahimaj 
	kryetare;

	- znj. Mimoza Dhëmbi 
	anëtare

	- z. Besnik Çina
	anëtar;

	- znj. Keida Qirko 
	anëtare;

	- z. Ahmet Mançellari 
	anëtar,


në mbledhjen e tij të radhës të datës 10.2.2026, në Ministrinë e Ekonomisë dhe Inovacionit, në bazë të ligjit nr. 9374, datë 21.4.2005, “Për ndihmën shtetërore”, i ndryshuar; vendimit të Këshillit të Ministrave nr. 817, datë 28.12.2005, “Për miratimin e rregullores ‘Për procedurat dhe formën e njoftimit’”, shqyrtoi njoftimin e Bashkisë Shkodër, lidhur me skemën e grantit për bizneset inovative.
I. Procedura
1. Bashkia Shkodër, me shkresën nr. 1026 prot., datë 15.1.2026, me lëndë “Njoftim për ndihmën shtetërore për projektin ‘Skemë granti për biznese inovative’”, në bazë të nenit 20, të ligjit nr. 9374, datë 21.4.2005, “Për ndihmën shtetërore”, të ndryshuar, njoftoi në Komisionin e Ndihmës Shtetërore planin e ndihmës shtetërore e sipërpërmendur në bazë të vendimit të Këshillit Bashkiak Shkodër nr. 84, datë 18.12.2025, “Për miratimin e buxhetit të vitit 2026 dhe programit buxhetor afatmesëm përfundimtar 2026–2028, të Bashkisë Shkodër”.
II. Përshkrimi i masës 
2. Objektivi: Skema synon të nxisë zhvillimin ekonomik nëpërmjet mbështetjes së të rinjve mbi 18 vjeç, banues në Bashkinë Shkodër, që kanë një ide biznesi apo një biznes ekzistues dhe synojnë të avancojnë në produkte inovative.
3. Baza ligjore e planit të ndihmës: Vendimit të Këshillit Bashkiak Shkodër nr. 84, datë 18.12.2025, “Për miratimin e buxhetit të vitit 2026 dhe programit buxhetor afatmesëm përfundimtar 2026–2028, të Bashkisë Shkodër”, Programi AC141: Mbështetja për Zhvillim Ekonomik.
4. Kohëzgjatja: Plani i ndihmës do të zbatohet në periudhën 2026–2028.
5. Dhënësi i ndihmës dhe autoriteti përgjegjës për zbatimin e masës është Bashkia Shkodër. 
6. Përfituesit: Përfituesit e kësaj skeme janë të rinjtë mbi 18 vjeç, banorë në Bashkinë Shkodër, që kanë një ide biznesi apo një biznes ekzistues. Për të rinjtë që kanë një ide biznesi, në rastin kur aplikimi i individëve është shpallur fitues, do të kërkohet regjistrimi i tyre në Qendrën Kombëtare të Biznesit.
7. Shtrirja sektoriale dhe territoriale: Projekti do të zbatohet në territorin e Bashkisë Shkodër.
8. Forma dhe vlera e ndihmës: Plani i ndihmës shtetërore është 9.000.000 (nëntë milionë) lekë, gjithsej, për periudhën 2026–2028, në formën e grantit të drejtpërdrejtë nga fondet e miratuara për Bashkinë Shkodër. Çdo përfitues do të mbështetet deri në shumën 500.000 (pesëqind mijë) lekë. 
III. Vlerësimi i ekzistencës së ndihmës shtetërore
9. Komisioni i Ndihmës Shtetërore vlerëson nëse plani i ndihmës shtetërore përbën ndihmë shtetërore në kuptim të paragrafi 1, të nenit 4, të ligjit nr. 9374, datë 21.4.2005, “Për ndihmën shtetërore”, të ndryshuar, pra nëse plani ofron një avantazh ekonomik për ndërmarrje, të cilat kanë një ndikim të mundshëm në konkurrencë dhe tregtinë midis shteteve anëtare, që nuk do të ishte përfituar në kushte normale të tregut.
10. Neni 4, pika 1, e ligjit nr. 9374, datë 21.4.2005, “Për ndihmën shtetërore”, i ndryshuar, përcakton se:
“Përveç rasteve të parashikuara ndryshe në këtë ligj, ndalohet çdo ndihmë e dhënë nga burimet shtetërore, në çfarëdolloj forme e cila, në mënyrë të drejtpërdrejtë ose të tërthortë, shtrembëron ose kërcënon të shtrembërojë konkurrencën duke dhënë përparësi për një ose disa ndërmarrje të caktuara ose për prodhimin e produkteve të caktuara, për aq sa mund të ketë ndikim në plotësimin e detyrimeve të ndërmarra nga Republika e Shqipërisë në marrëveshjet ndërkombëtare që përmbajnë dispozita të ndihmës shtetërore”.
[bookmark: _GoBack]11. Gjithashtu, neni 71 “Konkurrenca dhe dispozita të tjera ekonomike”, i Marrëveshjes së Stabilizim Asociimit ndërmjet komuniteteve evropiane e shteteve të tyre anëtare dhe Republikës së Shqipërisë,[footnoteRef:2] përcakton se: [2:  Ligji nr. 9590, datë 27.7.2006,  “Për ratifikimin e ‘Marrëveshjes së stabilizim-asocimit ndërmjet Republikës së Shqipërisë dhe komuniteteve evropiane e shteteve të tyre anëtare”.] 

“Praktikat në kundërshtim me këtë nen vlerësohen në bazë të kritereve që lindin nga zbatimi i rregullave të konkurrencës të aplikueshme në Komunitet, sidomos në nenet 81, 82, 86 dhe 87 të Traktatit themelues të Komunitetit Evropian dhe instrumenteve interpretuese që përdoren nga institucionet e Komunitetit.”.
 12. Ligji i ndihmës shtetërore zbatohet vetëm për masat që plotësojnë të gjitha kriteret e përmendura në nenin 4, pika 1, konkretisht: a) burime shtetërore; b) avantazhi ekonomik; c) përzgjedhja; dhe d) efekti në konkurrencë dhe treg.
13. Plani i ndihmës përfshin transferimin e burimeve shtetërore, sepse projektet do të financohen drejtpërdrejt nga buxheti i miratuar për Bashkinë Shkodër. Kjo ndërhyrje krijon një avantazh ekonomik për bizneset përfituese, duke u siguruar atyre fonde në formën e grantit që lehtësojnë koston e të bërit biznes, të cilat nuk do t’i përfitonin në kushtet e tregut të lirë. Plani është selektiv sepse nuk është e hapur për të gjithë operatorët, por kufizohet specifikisht te bizneset e vogla dhe të mesme që propozojnë projekte në fushën e inovacionit dhe që kualifikohen përmes një procesi konkurrues përzgjedhës. Zbatimi i planit do të ndikojë në tregti dhe konkurrencë, sepse duke mbështetur produkte dhe shërbime inovative, forcon pozicionin e këtyre ndërmarrjeve përballë konkurrentëve të tjerë dhe potencialisht ndikon në shkëmbimet tregtare brenda dhe jashtë vendit.
Në këto kushte, Komisioni vlerëson se në bazë të nenit 4, të ligjit nr. 9374, datë 21.4.2005, “Për ndihmën shtetërore”, i ndryshuar, plani i ndihmës është ndihmë shtetërore, e cila është e ndaluar përveç rasteve të parashikuara ndryshe në këtë ligj.
IV. Vlerësimi i përputhshmërisë së skemës
14. Komisioni i Ndihmës Shtetërore vlerëson skemën e njoftuar në përputhje me nenin 8, të ligjit nr. 9374/2005, “Për ndihmën shtetërore”, i ndryshuar, i cili parashikon: 
“Ndihma ‘De minimis’ është e lejueshme nëse, pavarësisht nga forma ose qëllimi për të cilin i jepet një ndërmarrjeje, nuk kalon vlerën maksimale për një aktivitet të caktuar, për një periudhë financiare prej tre vjetësh.”.
Mbështetur në kreun II, të vendimit të Këshillit të Ministrave nr. 605, datë 31.8.2016, “Për përcaktimin e vlerës maksimale, të kushteve dhe të procedurës për dhënien e ndihmës ‘De minimis’”, vlera maksimale e lejuar e ndihmës, si dhe kushtet për autorizimin e ndihmës përcaktohet si vijon:
“1. Ndihma lejohet nëse përmbushen, njëherësh, të gjitha kushtet e mëposhtme:
a) vlera totale e ndihmës dhënë një ndërmarrjeje të vetme nuk i kalon 14.000.000 (katërmbëdhjetë milionë) lekë, për një periudhë financiare prej tre vjetësh, e llogaritur në përputhje me kushtet dhe parimet e parashtruara në kreun 3 të këtij vendimi;
b) ndihma është transparente, nëse ekuivalenti bruto i grantit (EBG) mund të llogaritet me saktësi para dhënies së ndihmës, pa pasur nevojë të kryhet një vlerësim risku për konkurrencën, në përputhje me kërkesat dhe parimet e parashtruara në kreun 4 të këtij vendimi.”.
Në kreun III “Llogaritja e ekuivalentit bruto të grantit”, të VKM-së nr. 605, datë 31.8.2016, përcaktohet se: “1. Granti dhe subvencioni në të holla janë ndihmë transparente”.
Sa më sipër, bazuar në ligjin nr. 9374, datë 21.4.2005, “Për ndihmën shtetërore”, i ndryshuar, dhe VKM-në nr. 605/2016, ndihma “De minimis” lejohet, nëse përmbushen kushtet e mëposhtme:
“a) vlera totale e ndihmës dhënë një ndërmarrjeje të vetme nuk i kalon 14.000.000 (katërmbëdhjetë milionë) lekë, për një periudhë financiare prej tre vjetësh, e llogaritur në përputhje me kushtet dhe parimet e parashtruara në kreun 3 të këtij vendimi;
b) ndihma është transparente, nëse ekuivalenti bruto i grantit (EBG) mund të llogaritet me saktësi para dhënies së ndihmës, pa pasur nevojë të kryhet një vlerësim risku për konkurrencën, në përputhje me kërkesat dhe parimet e parashtruara në kreun 4 të këtij vendimi.”.
Dhënësi i ndihmës do të akordojë dhënien e ndihmës shtetërore në formën e grantit për një ndërmarrje ndihmë shtetërore që nuk kalon 14.000.000 (katërmbëdhjetë milionë) lekë, për një periudhë financiare prej tre vjetësh.
Sa më lart, Komisioni vlerëson se plani i ndihmës shtetërore “De minimis” është i lejueshëm në përputhje me nenin 8, të ligjit nr. 9374, datë 21.4.2005, “Për ndihmën shtetërore”, të ndryshuar.

PËR KËTO ARSYE:

Komisioni i Ndihmës Shtetërore, në bazë të neneve 4, 8, 22, dhe 31, të ligjit nr. 9374, datë 21.4.2005, “Për ndihmën shtetërore”, të ndryshuar,

VENDOSI:

1. Të autorizojë planin e ndihmës shtetërore “Mbështetje për bizneset inovative për të rinjtë” të miratuar me vendimin e Këshillit Bashkiak Shkodër nr. 84, datë 18.12.2025, “Për miratimin e buxhetit të vitit 2026 dhe programit buxhetor afatmesëm përfundimtar 2026–2028, të Bashkisë Shkodër”.
2. Çdo përfitues i ndihmës duhet të nënshkruaj deklaratën e ndihmës “De minimis” dhe të dorëzoj një kopje të deklaratës pranë Bashkisë Shkodër.
3. Bashkia Shkodër, brenda datës 31 mars të çdo viti, të paraqesë raport për impaktin e ndihmës shtetërore gjatë vitit paraardhës financiar. Raportet e zbatimit duhet të përmbajnë informacion të detajuar mbi shpenzimet e bëra dhe impaktin ekonomik të skemës.
4. Të gjitha të dhënat për zbatimin e skemës të ruhen deri në dhjetë vjet, pasi ndihma e fundit individuale të jetë dhënë në kuadër të kësaj skeme.
5. Ky vendim të botohet në Fletoren Zyrtare. 

KOMISIONI I NDIHMËS SHTETËRORE
Kryetar: Delina Ibrahimaj
Anëtarë: Mimoza Dhëmbi, Besnik Çina, Keida Qirko, Ahmet Mançellari


